**LIITE 1. JTO 2021-2025**

**JALOSTUSTOIMIKUNNAN SÄÄNNÖT**

**YLEISTÄ**

Rodunjalostuksen tavoitteena on käyttöominaisuuksiltaan ja ulkomuodoltaan rodunomainen, fyysisesti sekä psyykkisesti terve koira. Jalostustoimikunta pyrkii vaikuttamaan tähän puolueettomalla ja yksinomaan rodun parasta tarkoittavalla neuvontatyöllä. Sen tehtävänä on suosittelu, sillä kasvattajalle on viime kädessä jätettävä valinnan vapaus ja vastuu.

**VALINTA**

Toimikunta valitaan yhdistyksen vuosikokouksessa kahdeksi vuodeksi kerrallaan. Toimikuntaan valitaan 3 henkilöä. Asiantuntijajäseniksi (ulkomuototuomari, geneetikko) voidaan valita henkilö, joka ei ole yhdistyksen jäsen.

**JÄSENET**

Toimikunnalle asetetaan ehdottomat auktoriteettivaatimukset, koska sen jäseniksi valitaan

* erittäin hyviä teoreettisia roduntuntijoita , mieluimmin myös ulkomuototuomareita,
* perinnöllisyysoppiin riittävän hyvin perehtyneitä henkilöitä,
* jäsenten on omattava käytännössä näyttöä siitä, että tuntevat rodun,
* omaavat diplomaattista asiankäsittelytaitoa,
* omaavat kyvyn työskennellä ryhmässä,
* omaavat tarpeellista objektiivisuutta ja
* ovat saaneet tarvittavan koulutuksen

**TEHTÄVÄT**

**Yleistä**

Yhteisesti on sovittava neuvonnan periaatteet eli neuvontatyö on perustuttava rotumääritelmän henkeen. Periaatteessa on otettava huomioon olemassa oleva tilanne Suomessa ja odotettavissa oleva kehitys.

Kovin pikkutarkat ja harrastuksen luonteelle vieraat neuvonta- ja jalostusmääräykset eivät ole suotavia. Joustavuuden puuttuessa toimikunnan työ saattaa jäädä vain paperityöksi, jolla on vähän merkitystä käytännön koiranjalostuksessa, jota tapahtuu päivittäin.

**Tehtäviä**

* Tiedottaa ja neuvoa, jolloin joko kokoonnutaan tai ratkaistaan saapuneet kyselyt puhelimitse.
* Kerätä ja hyödyntää tietoa
* Seurata rodun tilaa eri ominaisuuksissa, sekä kartoittaa ja vastustaa perinnöllisiä sairauksia
* Jalostustarkastusten järjestäminen
* Jalostusyksilöiden maahantuonnin neuvontatyö sekä vastaavien vientikoirien valinta
* Pentueenhoito- ja astutusneuvonta, kasvattajien mahdollinen muu koulutus ja informointi
* Informaatio rotujärjestön ulkomuototuomareiden neuvottelutilaisuuksiin
* Jalostustarkastajien ja ulkomuototuomarikokelaitten koulutus esimerkiksi jalostustarkastusten yhteydessä
* Jälkeläisarvostelutietojen julkistaminen
* Yhteydenpito rodun kotimaahan sekä pohjoismaisiin ja muihin ulkomaisiin rotuyhdistyksiin ja tietojen vaihto niiden kanssa.

Yllämainitut asiat ovat luonnollisesti vain pääotsikoita, jotka ovat viitteinä lukuisiin erilaisiin toimintoihin.

**VALTUUDET**

Toimikunta toimii yhdistyksen antamin valtuuksin. Se laatii vuosittain toimintasuunnitelman ja toimintakertomuksen, jotka se esittää vuosikokouksen hyväksyttäväksi.

**TOIMINTATAPA**

Toimikunta työskentelee jalostustoimikunnan työohjeiden sekä vuosikokouksen vahvistamien jalostustoimikunnan työohjeet bedlingtonterriereille antamien ohjeiden pohjalta. Jalostustoimikunta noudattaa neuvoissaan, ohjeissaan ja toimissaan voimassa olevaa eläinsuojelulakiaja eläinsuojeluasetusta, Euroopan Neuvoston lemmikkieläinten jalostusta koskevaa päätöslauselmaa soveltuvin osin sekä Kennelliiton yleistä jalostuksen tavoiteohjelmaa ja jalostusstrategiaa. Jalostustoimikunta toimii rotukohtaisen jalostuksen tavoiteohjelman (JTO) ja PEVISA-ohjelman mukaisesti.

**JALOSTUSTOIMIKUNNAN TYÖOHJEET BEDLINGTONINTERRIEREILLE**

**Yleistä**

Jalostukseen pyritään käyttämään mahdollisimman korkealuokkaista materiaalia ja siitosyhdistelmää suunniteltaessa pyritään ottamaan huomioon yksilöiden luonne- ja käyttöominaisuudet, ulkomuodolliset seikat sekä perinnölliset sairaudet ja viat. Jalostusarvoa määritettäessä kiinnitetään huomiota koiran oman laadun lisäksi myös sen sukulaisten ja erityisesti jälkeläisten laatuun.

Työohjeen yleisperiaatteet ovat vähimmäisvaatimuksineen jalostustoimikunnan runkona ja ohjearvona, kuitenkin niin, että kukin tapaus käsitellään yksilöllisenä ja harkinnan mukaan voidaan näistä ohjeista joustaa tai niitä tarvittaessa tiukentaa. Vähimmäisvaatimukset arvioidaan rodun suomalaisen kulloisenkin tason huomioiden, kuitenkin painottaen pyrkimystä mahdollisimman korkealaatuiseen jalostukseen. Työryhmän päätös koskee ainoastaan sitä astutuskertaa, johon tiedustelu kohdistuu.

**Hyväksytyn jalostusyhdistelmän vähimmäisvaatimukset**

**YLEISET VAATIMUKSET**

Yleisperiaatteena on, että jalostusvalinnassa on urokselle asetettava suuremmat vaatimukset kuin nartulle. Jalostusyhdistelmässä voivat uroksen/nartun näyttelytulokset jne. jossain määrin kompensoida toisen osapuolen puuttuvia tuloksia.

**PERINNÖLLISET SAIRAUDET JA VIAT**

Jalostukseen pyritään hyväksymään vain yksilöitä, jotka ovat vapaita perinnöllisistä sairauksista ja vioista. Erityisesti huomiota on kiinnitettävä seuraaviin perinnöllisiin sairauksiin:

* bedlingtonien maksasairaus (kuparitoksikoosi): jalostukseen hyväksytään yksilöitä, joilla ei ole kuparitoksikoosia.
* perinnölliset silmäsairaudet: perinnöllistä harmaakaihia eli kataraktaa sairastavia koiria ei hyväksytä siitokseen. Koira, jolla on lasiaisen rappeutuma, puuttuva kyynelkanavan aukko, distichiasis/trichiasis, lievä PPM, PHTVL/PHPV aste 1 suositellaan yhdistettävän vain näiden sairauksien suhteen terveen parituskumppanin kanssa. Virallisen lausunnon koiran silmien terveydestä ja/tai sen sairastamista perinnöllisistä silmäsairauksista antaa SKL-FKK:n hyväksymä eläinlääkäri.
* tassukovettumasairaus: jalostukseen suositellaan vain yksilöitä, joilla ei ole tassukovettumasairautta.
* mikäli todetaan, että jokin yksilö on aikaisemmin jälkeläisissään periyttänyt keskimääräistä enemmän jotain sairautta tai vikaa, tulee tällainen koira viipymättä poistaa siitoskäytöstä.
* työryhmän tulee seurata muidenkin kuin edellä mainittujen perinnöllisten sairauksien ja vikojen esiintymistä rodussa ja tarvittaessa ryhtyä niiden edellyttämiin toimenpiteisiin.

**YLEISTEN VAATIMUSTEN LISÄKSI EDELLYTETÄÄN:**

**Narttu**

* siitosnartun alaikärajaksi suositellaan kahta (2) vuotta.
* nartun on AVOIMESSA LUOKASSA saamiensa näyttelyarvostelujen mukaan oltava keskimäärin vähintään laatuarvostelussa erinomainen.
* nartulta vaaditaan PEVISA-määräysten mukaiset tutkimustulokset.
* mikäli nartulla on ollut aikaisemmin pentue, olisi pennut pyrittävä tutkimaan perinnöllisten sairauksien - erityisesti maksasairauden - varalta ennen seuraavan pentueen teettämistä. DNA-analyysein on mahdollista tyypittää pennut jo ennen luovutusikää.
* kun nartulla on ollut yksi (1) pentue suositellaan tästä pentueesta suoritettavan jälkeläisarvostelu hyväksytysti, tai että pentue olisi kokonaisuudessaan osallistunut näyttelyyn ennen kuin narttua jatkossa käytetään siitokseen.

**Uros**

* siitosuroksen alaikärajaksi suositellaan kahta (2) vuotta.
* uroksen on oltava AVOIMESSA LUOKASSA saamiensa näyttelyarvostelujen mukaan saavuttanut vähintään laatuarvostelussa palkinnon erinomainen.
* urokselta vaaditaan PEVISA-määräysten mukaiset tutkimustulokset.
* kun uroksella on ollut yksi (1) pentue, olisi kaikki pennut pyrittävä tutkimaan perinnöllisten sairauksien - erityisesti maksasairauden - varalta ennen kuin urosta käytetään seuraavan kerran siitokseen.
* kun uroksella on ollut yksi (1) pentue suositellaan tästä pentueesta suoritettavan jälkeläisarvostelu hyväksytysti, tai että pentue olisi kokonaisuudessaan osallistunut näyttelyyn ennen kuin urosta jatkossa käytetään siitokseen.

**Kasvattajaa koskevia sitoumuksia:**

Kasvattajan tulee toimia kasvatustyössään Suomen Kennelliiton ja Suomen Terrierijärjestö r.y.:n yleisten toimintaperiaatteiden mukaisesti.